**Rámcová dohoda**

### o dodávke výpočtovej techniky a informačno - komunikačných technológií

### pre časť č. XY (Názov časti)

*uzavretá v súlade s ustanovením § 409 a nasl. zákona č. 513/1991 Zb. Obchodný zákonník v znení neskorších predpisov, ustanovením § 2 ods. 5 písm. g) a ustanovením § 83 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov*

(ďalej len „**Rámcová dohoda**“)

|  |  |
| --- | --- |
| **1. Kupujúci:**  | **Slovak Business Agency** |
| Sídlo:  | Karadžičova 7773/2, 811 09 Bratislava - Staré Mesto |
| Konajúci:  | Mgr. Martin Holák, PhD., generálny riaditeľ  |
| IČO:  | 30 845 301  |
| DIČ:  | 2020869279  |
| Bankové spojenie:  | Všeobecná úverová banka, a. s.  |
| IBAN:  | SK81 0200 0000 0016 9324 1062  |
| SWIFT:  | SUBASKBX  |
| Registrácia:  | Združenie zapísané v registri záujmových združení právnických osôb vedenom Okresným úradom Bratislava, registračné číslo: OVVS/467/1997-Ta |
| (ďalej len „**Kupujúci**“ v príslušnom gramatickom tvare)  |
| **a** |  |
| **2. Predávajúci:** |  |
| Sídlo: |  |
| Konajúci: |  |
| IČO: |  |
| DIČ: |  |
| IČ DPH: |  |
| Bankové spojenie: |  |
| IBAN: |  |
| SWIFT: |  |
| Registrácia:  |  |
| (ďalej len „**Predávajúci**“ v príslušnom gramatickom tvare) |

(Kupujúci a Predávajúci spolu ďalej len „**Strany dohody**“ alebo jednotlivo „**Strana dohody**“ v príslušnom gramatickom tvare)

*(príslušné ustanovenia Rámcovej dohody môžu podliehať zmenám, ak Predávajúci nie je platcom DPH)*

### Preambula

1. Kupujúci vyhlásil v súlade so zákonom č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „**Zákon o verejnom obstarávaní**“) nadlimitnú zákazku na dodanie tovaru pod názvom „D*odávka výpočtovej techniky a informačno - komunikačných technológií“*. Oznámenie o vyhlásení verejného obstarávania na dodanie predmetnej zákazky bolo uverejnené v Úradnom vestníku Európskej únie xxx dňa xxx pod značkou xxx a vo Vestníku verejného obstarávania č. xxx dňa xxx pod značkou xxx. Do predmetného verejného obstarávania predložil súťažnú ponuku aj Predávajúci. Na základe vyhodnotenia súťažných ponúk predložených do predmetného verejného obstarávania Strany dohody uzavretím tejto Rámcovej dohody prejavujú svoju vôľu dohodnúť podmienky a spôsob realizácie predmetu zákazky pre časť xxx v zmysle vyhláseného verejného obstarávania.
2. Základným účelom tejto Rámcovej dohody je v súlade s výsledkom vyhláseného verejného obstarávania zabezpečenie kúpy tovaru (tak ako je tento pojem zadefinovaný nižšie v Článku 1 bod 1. tejto Rámcovej dohody, v Článku 2 bod 1. tejto Rámcovej dohody, v Prílohe č. 1 Rámcovej dohody - Zoznam požadovaného tovaru a predpokladané množstvá spotreby (ďalej len „**Príloha č. 1**“) a v Prílohe č. 2 Rámcovej dohody - Ponuka Predávajúceho - štruktúrovaný rozpočet ceny Rámcovej dohody (ďalej len „**Príloha č. 2**“)), ktorý bude dodávaný v súlade s touto Rámcovou dohodou.
3. Predávajúci vyhlasuje, že si je vedomý skutočnosti, že predmet Rámcovej dohody je financovaný z finančných prostriedkov Kupujúceho, z prostriedkov štátneho rozpočtu a z prostriedkov európskych štrukturálnych a investičných fondov, a to v rámci implementácie národných projektov.

### Článok 1

### Predmet Rámcovej dohody

1. Predmetom tejto Rámcovej dohody sú podmienky nákupu a dodávky výpočtovej techniky, periférií a informačno-komunikačných technológií podľa Prílohy č. 1 a Prílohy č. 2, vrátane súvisiacich služieb, ktorými sa rozumie predinštalácia, montáž, ak si to povaha zariadenia vyžaduje, záručný servis a služby spojené s dodávkou tovaru vrátane dopravy a balenia (ďalej len „**Tovar**“).
2. Predávajúci sa zaväzuje na základe písomnej objednávky Kupujúceho dodávať Tovar za podmienok stanovených touto Rámcovou dohodou Kupujúcemu v lehote podľa Článku 8 tejto Rámcovej dohody, previesť na neho vlastnícke právo k tomuto Tovaru a Kupujúci sa zaväzuje zaplatiť cenu dohodnutú v súlade s podmienkami tejto Rámcovej dohody.
3. Predávajúci berie na vedomie, že:
4. Kupujúci je oprávnený, nie však povinný, na základe svojich potrieb písomnou objednávkou určovať množstvo a rozsah dodávky Tovaru,
5. množstvo a rozsah dodávky Tovaru určené v zmysle Rámcovej dohody sú maximálne, avšak iba predpokladané a nemožno ich považovať za záväzné v žiadnom rozsahu,
6. Kupujúci nie je povinný objednať maximálne ani predpokladané množstvo a rozsah dodávky Tovaru podľa tejto Rámcovej dohody, ani vyčerpať rozpočtované prostriedky tejto Rámcovej dohody; celkové objednané množstvo a rozsah dodávky Tovaru podľa tejto Rámcovej dohody budú závisieť výlučne od potrieb Kupujúceho počas platnosti a účinnosti tejto Rámcovej dohody. Pre vylúčenie pochybnosti Strany dohody berú na vedomie, že Kupujúci nemusí zrealizovať žiadnu objednávku.

### Článok 2

### Špecifikácia Tovaru

1. Tovar je presne špecifikovaný v opise predmetu zákazky použitom v súťažných podkladoch vo verejnom obstarávaní (ďalej len „**Opis predmetu zákazky**“) ako aj v ponuke Predávajúceho predloženej do verejného obstarávania (ďalej len „**Ponuka**“). Opis predmetu zákazky a návrh plnenia predmetu zákazky tvoria Prílohu č. 1 a Ponuka tvorí Prílohu č. 2.

1. Predávajúci na základe písomnej objednávky dodá Kupujúcemu Tovar v množstve, tovar bude dodávaný ako nový, nepoužitý a v úžitkových a technických vlastnostiach vrátane vysporiadaných práv duševného vlastníctva k Tovaru v súlade s Prílohou č. 1, pričom Tovar bude technicky spôsobilý na použitie, a to v súlade s príslušnými právnymi predpismi. Spolu s Tovarom odovzdá Predávajúci Kupujúcemu aj doklady, ktoré sa na Tovar vzťahujú.
2. Strany dohody sa dohodli, že objednávka na základe tejto Rámcovej dohody bude zodpovedať podmienkam dohodnutým v tejto Rámcovej dohode, najmä s ohľadom na maximálne jednotkové ceny za Tovar a práva a povinnosti dohodnuté v tejto Rámcovej dohode. V objednávke bude určená aj celková maximálna cena za dodávku Tovarov, ktoré sú predmetom konkrétnej objednávky. Objednávky je možné zadať počas trvania Rámcovej dohody, pričom dodanie Tovaru objednaného na základe Rámcovej dohody môže presiahnuť trvanie Rámcovej dohody. Objednávky na dodanie Tovaru zadané podľa predchádzajúcej vety možno zadať na obdobie, ktoré je primerané, a to najmä s ohľadom na dĺžku trvania obdobných objednávok zadávaných na základe Rámcovej dohody; na úpravu vzájomných práv a povinností Strán Dohody sa ustanovenia tejto Rámcovej dohody použijú primerane.
3. Dodaný ekvivalent k požadovanej výpočtovej technike a informačno - komunikačným technológiám musí spĺňať ten istý účel použitia a rovnaké parametre ako bolo požadované pri pôvodnej výpočtovej technike a informačno - komunikačným technológiám.

### Článok 3

### Práva a povinnosti Strán dohody

1. Pri plnení povinností podľa tejto Rámcovej dohody je Predávajúci povinný postupovať s odbornou starostlivosťou. Predávajúci zodpovedá za to, že dodanie Tovaru Kupujúcemu nie je v rozpore s právnymi predpismi platnými na území Slovenskej republiky. Predmet Rámcovej dohody je Predávajúci povinný splniť vo vlastnom mene a  na vlastnú zodpovednosť.
2. Strany dohody sú povinné navzájom si poskytovať všetku súčinnosť, ktorú možno od nich v súvislosti s plnením tejto Rámcovej dohody spravodlivo žiadať. V tejto súvislosti, Zoznam osôb oprávnených za vecné plnenie tejto Rámcovej dohody vrátane ich kontaktných údajov (ďalej len „**Zoznam**“) si Strany dohody vzájomne oznámia písomne bezodkladne po nadobudnutí účinnosti tejto Rámcovej dohody, pričom sú zároveň povinné písomne sa informovať aj o akejkoľvek zmene v uvedenom Zozname.
3. Na plnenie predmetu tejto Rámcovej dohody môže Predávajúci využiť subdodávateľov. Ak Predávajúci použije na poskytnutie predmetu Rámcovej dohody alebo jeho časti subdodávateľov, zodpovedá voči Kupujúcemu v celom rozsahu tak, ako keby dané plnenie poskytoval sám.
4. Predávajúci je povinný bezodkladne písomne oznámiť Kupujúcemu akúkoľvek zmenu údajov o subdodávateľoch, ktorí sú uvedení v Prílohe č. 3 Rámcovej dohody - Zoznam subdodávateľov a podiel subdodávok (ďalej len „**Príloha č. 3**“). Tým nie je dotknutá povinnosť Predávajúceho podľa bodu 3. tohto Článku Rámcovej dohody. Navrhovaný subdodávateľ musí spĺňať podmienky účasti týkajúce sa oprávnenia dodávať Tovar vo vzťahu k tej časti predmetu Rámcovej dohody, ktorý má subdodávateľ plniť podľa ustanovenia § 32 ods. 1 písm. e) Zákona o verejnom obstarávaní. Predávajúci je povinný doručiť Kupujúcemu návrh dodatku tejto Rámcovej dohody, predmetom ktorého bude zmena údajov v Prílohe č. 3 Rámcovej dohody.
5. Predávajúci je povinný prijať všetky nevyhnutné opatrenia s cieľom predísť akejkoľvek situácii, ktorá by mohla ohroziť nestranné a objektívne plnenie Rámcovej dohody. Konflikt záujmov by mohol vzniknúť najmä v dôsledku ekonomických záujmov, politickej alebo národnej spriaznenosti, rodinných či citových väzieb alebo akýchkoľvek iných vzťahov alebo spoločných záujmov. Každý konflikt záujmov, ktorý vznikne počas plnenia Rámcovej dohody, musí byť bezodkladne písomne oznámený Kupujúcemu. V prípade konfliktu záujmov Predávajúci okamžite prijme všetky opatrenia potrebné na jeho ukončenie.
6. Kupujúci si vyhradzuje právo overiť, či sú uvedené opatrenia primerané, a v prípade potreby môže vyžadovať prijatie dodatočných opatrení v lehote, ktorú sám určí. Predávajúci zabezpečí, aby sa osoby uvedené v Zozname za Predávajúceho nedostali do situácie, ktorá by mohla viesť ku konfliktu záujmov. Bez toho, aby bol dotknutý bod 5. tohto Článku Rámcovej dohody, Predávajúci okamžite a bez akéhokoľvek odškodnenia zo strany Kupujúceho nahradí každú takúto osobu uvedenú v Zozname za Predávajúceho, ktorá je takejto situácii vystavená.
7. Predávajúci sa vyvaruje akýchkoľvek kontaktov, ktoré by mohli ohroziť jeho nezávislosť.
8. Predávajúci vyhlasuje, že:
9. nepredložil ani nepredloží ponuku akejkoľvek povahy, z ktorej by mu na základe Rámcovej dohody mohla vyplynúť nejaká nenáležitá výhoda,
10. sa nesnažil a ani sa nebude snažiť o získanie žiadnej finančnej alebo hmotnej výhody v prospech alebo od niekoho, ani ju neudelil a ani neudelí, nevyhľadával a ani nevyhľadá či neprijal a ani neprijme, ak by bola takáto výhoda založená na nezákonnom postupe alebo korupcii, či už priamo alebo nepriamo, a predstavovala by stimul alebo odmenu spojenú s plnením Rámcovej dohody.
11. Predávajúci písomne oznámi všetky príslušné záväzky vyplývajúce z tejto Rámcovej dohody osobám uvedeným v Zozname (vrátane subdodávateľov), zachovávajúc dôverné informácie. Ak to bude Kupujúci vyžadovať, Predávajúci mu zašle kópiu daných pokynov a záväzkov uzatvorených na tento účel.
12. Predávajúci sa zaväzuje strpieť výkon kontroly, auditu a overovania súvisiaceho s plnením tejto Rámcovej dohody do 31.12.2028, a to oprávnenými osobami a poskytnúť im všetku potrebnú súčinnosť. Podpisom Rámcovej dohody sa Predávajúci stáva súčasťou Systému finančného riadenia štrukturálnych fondov, Kohézneho fondu a Európskeho námorného a rybárskeho fondu, ako aj Systému riadenia štrukturálnych fondov a zaväzuje sa postupovať v súlade so Systémom finančného riadenia štrukturálnych fondov, Kohézneho fondu a Európskeho námorného a rybárskeho fondu, ako aj Systémom riadenia štrukturálnych fondov pre programové obdobie 2014-2020 v platnom znení, pričom obsah týchto dokumentov je dostupný na webovej stránke Ministerstva financií Slovenskej republiky.
13. Predávajúci je povinný strpieť výkon kontroly a poskytnúť súčinnosť do 31.12.2028 pri výkone kontroly orgánu oprávnenému vykonávať kontrolu podľa zákona č. 292/2014 Z. z. o príspevku poskytovanom z európskych štrukturálnych a investičných fondov a o zmene a doplnení niektorých zákonov v znení neskorších predpisov (ďalej len „**Zákon o príspevku poskytovanom z EŠIF**“) a podľa článku 72 a nasl. Nariadenia Európskeho parlamentu a Rady (EÚ) č. 1303/2013 zo 17. decembra 2013, ktorým sa stanovujú spoločné ustanovenia o Európskom fonde regionálneho rozvoja, Európskom sociálnom fonde, Kohéznom fonde, Európskom poľnohospodárskom fonde pre rozvoj vidieka a Európskom námornom a rybárskom fonde a ktorým sa stanovujú všeobecné ustanovenia o Európskom fonde regionálneho rozvoja, Európskom sociálnom fonde, Kohéznom fonde a Európskom námornom a rybárskom fonde, a ktorým sa zrušuje nariadenie Rady (ES) č. 1083/2006,Ú. v. EÚ L 347, 20.12.2013, s. 320 – 469 (ďalej len „**Nariadenie č. 1303/2013**“) a/alebo subjektom a osobám povereným oprávnenými orgánmi podľa Zákona o príspevku poskytovanom z EŠIF a podľa článku 72 a nasl. Nariadenia č. 1303/2013 na výkon kontroly.
14. Predávajúci je ďalej povinný strpieť výkon kontroly a auditu a vytvoriť vhodné podmienky a poskytnúť súčinnosť orgánom oprávneným na ich vykonanie a to najmä v zmysle zákona č. 357/2015 Z. z. o finančnej kontrole a audite a o zmene a doplnení niektorých zákonov v znení neskorších predpisov.
15. Vyhlásenia a záruky uvedené v tomto Článku Rámcovej dohody sú pravdivé a presné vo všetkých podstatných aspektoch, nie sú v žiadnom podstatnom a významnom ohľade zavádzajúce a neopomínajú uviesť žiadnu podstatnú skutočnosť a považujú sa za opakované a trvajúce počas celej doby platnosti a účinnosti tejto Rámcovej dohody.
16. Predávajúci je povinný informovať Kupujúceho o vzniku akejkoľvek skutočnosti alebo jej zmene, ktorá má vplyv na pravdivosť ktoréhokoľvek z vyhlásení uvedených v tomto Článku Rámcovej dohody, a to bez zbytočného odkladu.
17. Akákoľvek nepravdivosť alebo porušenie akéhokoľvek vyhlásenia alebo záväzku Predávajúceho uvedeného v tomto Článku Rámcovej dohody sa považuje za podstatné porušenie tejto Rámcovej dohody a zakladá právo na odstúpenie od tejto Rámcovej dohody zo strany Kupujúceho. Tým nie je dotknutá možnosť Kupujúceho odstúpiť od tejto Rámcovej dohody v prípadoch predvídaných príslušnými právnymi predpismi.
18. Predávajúci ďalej vyhlasuje, že si riadne a včas plní, a počas trvania tejto Rámcovej dohody, resp. jednotlivých objednávok sa zaväzuje riadne a včas plniť, svoje povinnosti vyplývajúce zo zákona č. 315/2016 Z. z. o registri partnerov verejného sektora a o zmene a doplnení niektorých zákonov v znení neskorších predpisov (ďalej len „**Zákon o registri partnerov**“), najmä sa zaväzuje zabezpečiť aktuálne, úplné, správne a pravdivé údaje zapisované v registri partnerov prostredníctvom oprávnenej osoby, a zároveň sa zaväzuje bez zbytočného odkladu písomne informovať Kupujúceho o tom, že:
19. bol vymazaný z registra partnerov, ktorý je vedený v súlade so Zákonom o registri partnerov,
20. nastala akákoľvek zmena akéhokoľvek údaju zapísaného v registri partnerov, ktorý je vedený v súlade so Zákonom o registri partnerov,
21. nastala skutočnosť, ktorá vedie alebo môže viesť k jeho výmazu z registra partnerov podľa ustanovenia § 13 ods. 2 Zákona o registri partnerov,
22. po dobu dlhšiu ako 30 (tridsať) kalendárnych dní nemá v registri partnerov vedenom v súlade so Zákonom o registri partnerov zapísanú oprávnenú osobu.
23. Predávajúci je povinný zabezpečiť, aby subdodávatelia, ktorí spĺňajú definíciu partnera verejného sektora podľa ustanovenia § 2 ods. 1 písm. a) bod 7. Zákona o registri partnerov, ktorí budú subdodávateľmi pre plnenie poskytované na základe tejto Rámcovej dohody, resp. jednotlivých objednávok, zabezpečili svoju registráciu ako partner verejného sektora a túto registráciu udržiavali v platnosti počas trvania tejto Rámcovej dohody, resp. plnenia jednotlivých objednávok.
24. V prípade, ak Predávajúcim je skupina dodávateľov v zmysle podmienok verejného obstarávania, sú všetci členovia skupiny dodávateľov zaviazaní z tejto Rámcovej dohody voči Kupujúcemu spoločne a nerozdielne.
25. Predávajúci nie je oprávnený postúpiť na 3. osobu akékoľvek pohľadávky založené na tejto Rámcovej dohode.
26. Predávajúci nie je oprávnený jednostranne započítať akékoľvek svoje pohľadávky voči Kupujúcemu.
27. Strany dohody sú zodpovedné za škodu spôsobenú druhej Strane dohody porušením povinností v zmysle tejto Rámcovej dohody a príslušných zákonných ustanovení, pričom sa dohodli na vylúčení možnosti liberácie v zmysle ustanovenia § 373 zákona č. 513/1991 Zb. Obchodný zákonník v znení
neskorších predpisov (ďalej len „**Obchodný zákonník**“) voči škode spôsobenej zo strany Predávajúceho Kupujúcemu.
28. Strany dohody sa zaväzujú k vyvinutiu maximálneho úsilia na predchádzanie škodám a na minimalizáciu vzniknutých škôd. V rámci tejto prevenčnej povinnosti sú Strany dohody povinné najmä rešpektovať vzájomné zadania, pokyny a odporučenia, ktoré sú významné z hľadiska plnenia predmetu tejto Rámcovej dohody.

### Článok 4

### Kvalita Tovaru, záruka, zodpovednosť za vady a za škodu

1. Predávajúci zodpovedá v súlade s príslušnými ustanoveniami Obchodného zákonníka za vady dodaného Tovaru.
2. Dodaný Tovar špecifikovaný v objednávke Predávajúci dodá Kupujúcemu bez vád. Dodaný Tovar alebo jeho časť môže Kupujúci odmietnuť prevziať, ak zistí preukázateľné vady dodaného Tovaru, nedostatočnú kvalitu Tovaru, rozdiel v množstve dodaného Tovaru a zámenu Tovaru v porovnaní s objednávkou a že dodaný Tovar nie je originál. Predávajúci je povinný na vlastné náklady dodaný Tovar odviezť z priestorov Kupujúceho a dodať mu nový Tovar.
3. Za predpokladu, že Kupujúci Tovar riadne skladuje a používa v súlade s jeho účelom, zodpovedá Predávajúci za akosť Tovaru v zmysle § 429 a nasl. Obchodného zákonníka po dobu záruky uvedenej v Prílohe č. 2 (ďalej len „**Záručná doba**“).
4. Podľa bodu 3. tohto Článku Rámcovej dohody, Predávajúci zodpovedá za to, že dodaný Tovar bude mať počas Záručnej doby vlastnosti vymedzené v Opise predmetu zákazky a Ponuke a že Tovar bude spôsobilý na použitie za účelom, na aký sa Tovar obvykle používa.
5. Kupujúci je povinný písomne oznámiť Predávajúcemu vady v akosti Tovaru bez zbytočného odkladu po ich zistení, najneskôr do konca dohodnutej Záručnej doby (ďalej len „**Uplatnenie záruky**“).
6. V prípade Uplatnenia záruky zo strany Kupujúceho Záručná doba prestáva plynúť a dňom odovzdania vymeneného Tovaru začína plynúť nová Záručná doba. Oznámenie o vadách musí obsahovať:
7. označenie Rámcovej dohody a číslo objednávky,
8. názov, označenie a typ vadného Tovaru,
9. popis vady, alebo spôsob ako sa vada akosti Tovaru prejavuje,
10. číslo preberacieho protokolu, resp. iné určenie času dodania, počet vadných kusov Tovaru na základe preberacieho protokolu.

1. Na nároky Kupujúceho z vád Tovaru sa vzťahujú ustanovenia § 436 a nasl. Obchodného zákonníka. Voľbu nároku z vád Tovaru Kupujúci oznámi Predávajúcemu v zaslanom oznámení o vadách alebo bez zbytočného odkladu po tomto oznámení. V prípade oprávneného Uplatnenia záruky môže Kupujúci požadovať podľa svojho uváženia:
2. vrátenie zaplatenej časti ceny za Tovar vykazujúci vady akosti,
3. zľavu z časti ceny za Tovar vykazujúci vady akosti,
4. výmenu Tovaru vykazujúcich vady akosti za bezchybný Tovar,
5. opravu Tovaru vykazujúceho vady akosti.

Popri nárokoch ustanovených v tomto Článku Rámcovej dohody má Kupujúci nárok na náhradu škody.

1. Predávajúci sa zaväzuje vyriešiť oprávnené Uplatnenie záruky najneskôr do 5 (piatich) pracovných dní od jeho uplatnenia, tzn. od doručenia oznámenia o vadách podľa bodu 6. tohto Článku Rámcovej dohody. V prípade nedodržania tejto lehoty je Kupujúci oprávnený odstúpiť od objednávky v časti týkajúcej sa vadnej dodávky.

1. V prípade nárokov z oprávneného Uplatnenia záruky podľa bodu 7. ods. (i) alebo (ii) tohto Článku Rámcovej dohody je Predávajúci povinný vystaviť a doručiť Kupujúcemu dobropis (oprava základu dane s náležitosťami podľa príslušných právnych predpisov) so splatnosťou 30 (tridsať) kalendárnych dní odo dňa jeho doručenia Kupujúcemu ak nie je v prílohe č. 1 uvedené inak.
2. V prípade nárokov z oprávneného Uplatnenia záruky podľa bodu 7. ods. (iii) alebo (iv) tohto Článku Rámcovej dohody je Predávajúci povinný vymeniť Tovar vykazujúci vady akosti za bezchybný Tovar a/alebo vykonať opravu Tovaru do 30 (tridsať) kalendárnych dní odo dňa doručenia Uplatnenia záruky, ak nie je v prílohe č. 1 uvedené inak.
3. V tomto prípade zabezpečí odobratie Tovaru vykazujúceho vady akosti z miesta dodania Tovaru a dodanie bezchybného a/alebo opraveného Tovarov na miesto dodania Tovaru Predávajúci na svoje náklady.

### Článok 5

### Doba trvania Rámcovej dohody a jej ukončenie

1. Rámcová dohoda sa uzatvára na obdobie 48 (štyridsaťosem) mesiacov odo dňa nadobudnutia jej účinnosti alebo do vyčerpania rozpočtovaných prostriedkov, t. j. maximálnej ceny celkom za predmet zákazky uvedený v Prílohe č. 2, a to podľa toho ktorá skutočnosť nastane skôr.
2. Táto Rámcová dohoda môže pred dobou podľa bodu 1. tohto Článku Rámcovej dohody zaniknúť:
	* 1. písomnou dohodou,
		2. odstúpením od Rámcovej dohody,
		3. výpoveďou.
3. Strany dohody sú oprávnené odstúpiť od Rámcovej dohody v prípade jej podstatného porušenia, ak Strana dohody, ktorá Rámcovú dohodu porušila, napriek písomnej výzve druhej Strany dohody v primeranej lehote neprestane porušovať Rámcovej dohodu a nevykoná nápravu. Ak vzhľadom na povahu porušenia Rámcovej dohody, nie je náprava možná, pre možnosť odstúpenia nie je výzva potrebná.
4. Za podstatné porušenie Rámcovej dohody na strane Kupujúceho sa považuje neuhradenie splatných nárokov Predávajúceho do 30 (tridsiatich) pracovných dní po riadnej lehote splatnosti.
5. Za podstatné porušenie Rámcovej dohody na strane Predávajúceho sa považuje:
6. preukázanie ktoréhokoľvek vyhlásenia a/alebo záruky Predávajúceho uvedených v tejto Rámcovej dohode za nepravdivé, nesprávne, klamlivé a/alebo zavádzajúce, a to či už úplne alebo čiastočne,
7. nesplnenie povinnosti Predávajúceho poskytnúť plnenie podľa objednávky riadne a včas, najmä, ale nielen, ak Predávajúcim dodané plnenie má vady alebo nemá požadované vlastnosti,
8. neodstránenie vád plnenia.
9. Odstúpenie je účinné doručením písomného prejavu vôle o odstúpení od Rámcovej dohody druhej Strane dohody; Strany dohody sa osobitne dohodli, že vylučujú doručovanie odstúpenia druhej Strane dohody prostredníctvom e-mailu. Odstúpením od Rámcovej dohody nezanikajú práva a povinnosti z Rámcovej dohody, ktoré Strany dohody nadobudli pred dňom doručenia písomného prejavu vôle o odstúpení od Rámcovej dohody.
10. Odstúpením od Rámcovej dohody nie je dotknutý nárok na sankcie podľa tejto Rámcovej dohody.
11. Každá zo Strán dohody je oprávnená túto Rámcovú dohodu vypovedať, a to aj bez uvedenia dôvodu. Výpovedná doba je 2 (dva) mesiace a začína plynúť prvým kalendárnym dňom mesiaca nasledujúceho po mesiaci, v ktorom bola výpoveď doručená druhej Strane dohody. Strany dohody sa osobitne dohodli, že vylučujú doručovanie výpovede druhej Strane dohody prostredníctvom e-mailu.

### Článok 6

### Cena a predpokladané množstvo predmetu Rámcovej dohody

1. Cena Tovaru je stanovená v súlade so zákonom č. 18/1996 Z. z. o cenách v znení neskorších predpisov, vyhláškou Ministerstva financií Slovenskej republiky č. 87/1996 Z. z., ktorou sa vykonáva zákon Národnej rady Slovenskej republiky č. 18/1996 Z. z. o cenách v znení neskorších predpisov a ostatnými súvisiacimi právnymi predpismi a je cenou maximálnou v súlade s podmienkami verejného obstarávania, pričom predstavuje výšku **xxx EUR (slovom: xxx eur) vrátane DPH, t. j. pozostáva zo sumy xxx EUR (slovom: xxx eur) a DPH vo výške xxx EUR (slovom: xxx eur)**.

Spôsob stanovenia ceny je určený v Prílohe č. 2. Pre vylúčenie pochybností sa uvádza, že cena nemusí byť prostredníctvom objednávok vyčerpaná.

1. Kupujúci neposkytne Predávajúcemu na úhradu ceny Tovaru žiadny finančný preddavok ani zálohovú platbu. Úhrada ceny za dodanie Tovaru sa vykoná podľa skutočne dodaného Tovaru na základe vystavenej faktúry, a to výhradne bezhotovostným platobným stykom na účet (IBAN) Predávajúceho uvedený v záhlaví tejto Rámcovej dohody.
2. Predávajúci nemá nárok na žiadnu inú odmenu, náhradu alebo iné protiplnenie za dodanie Tovaru tejto Rámcovej dohody ako je cena určená podľa podmienok tejto Rámcovej dohody. Maximálne jednotkové ceny za Tovar podľa Prílohy č. 2 sú stanovené ako maximálne bez DPH pre jednotlivé položky, ktoré boli predmetom Ponuky. Maximálna celková cena za predmet tejto Rámcovej dohody je uvedená v Prílohe č. 2.
3. Cena Tovaru je dohodnutá ako maximálna, a Predávajúci nie je oprávnený domáhať sa a uplatňovať požiadavku na zvýšenie ceny Tovaru. V dohodnutej cene Tovaru sú zahrnuté všetky náklady, ktoré Predávajúcemu vzniknú v súvislosti s plnením tejto Rámcovej dohody a príslušnej objednávky, a to aj vrátane súvisiacich služieb podľa Článku 1 bod 1. tejto Rámcovej dohody. Strany dohody sa zároveň dohodli, že do úvahy sa nebudú brať žiadne nároky na zmenu/úpravu ceny vyplývajúce z chýb alebo opomenutí povinností Predávajúceho, a to najmä z nesprávneho alebo nepresného ocenenia verejného obstarávania.

1. Kupujúci je oprávnený realizovať prieskum trhu za účelom zistenia aktuálnej ceny Tovaru, za ktorú by bolo možné Tovar aktuálne kúpiť na trhu aspoň raz za každé obdobie šiestich mesiacov účinnosti tejto Rámcovej dohody (ďalej len „**Prieskum trhu**“).
2. Takýto Prieskum trhu môže realizovať prostredníctvom troch nezávislých ponúk na jednotlivé položky Tovaru, ktorý má byť predmetom objednávky na dodanie Tovaru. Ponuky, ktoré je oprávnený Kupujúci posudzovať v rámci Prieskumu trhu musia byť, čo do kvality Tovaru a podmienok jeho dodania zhodné s podmienkami dohodnutými v tejto Rámcovej dohode. O Prieskume trhu musí mať Kupujúci písomnú dokumentáciu.
3. V prípade, ak priemer jednotkových cien za dodávku Tovaru, ktorá má byť predmetom objednávky určenej z troch najlacnejších ponúk získaných v rámci Prieskumu trhu je nižší ako jednotkové ceny Tovaru určené podľa Prílohy č. 2, je Kupujúci oprávnený v objednávke podľa tejto Rámcovej dohody požadovať od Predávajúceho dodanie predmetného Tovaru za cenu zodpovedajúcu priemeru maximálnych jednotkových cien za dodávku Tovaru, ktorá má byť predmetom objednávky určenej z troch najlacnejších ponúk získaných v rámci Prieskumu trhu. Opakované neakceptovanie výsledku prieskumu trhu je podstatné porušenie podmienok zmluvy.
4. Ak Prieskum trhu realizovaný Kupujúcim preukázateľne overí, že aktuálny priemer maximálnych jednotkových cien za dodávku Tovaru, ktorý má byť predmetom objednávky určenej z troch najlacnejších ponúk získaných v rámci Prieskumu trhu je nižší ako jednotkové ceny Tovaru určené podľa Prílohy č. 2 , zaväzuje sa Predávajúci ponúknuť Kupujúcemu jednotkové ceny Tovaru podľa Prílohy č. 2 za cenu zodpovedajúcu priemeru maximálnych jednotkových cien za dodávku Tovaru, ktorá má byť predmetom objednávky určenej z troch najlacnejších ponúk získaných v rámci Prieskumu trhu.
5. V prípade, ak Predávajúci nesúhlasí s cenou stanovenou ako aktuálny priemer maximálnych jednotkových cien za dodávku Tovaru, ktorá má byť predmetom objednávky určenej z troch najlacnejších ponúk získaných v rámci Prieskumu trhu v zmysle bodu 8. tohto Článku Rámcovej dohody, je Predávajúci oprávnený dať si na vlastné náklady spracovať znalecký posudok na určenie aktuálneho priemeru maximálnych jednotkových cien za dodávku Tovaru, ktorá má byť predmetom objednávky určeného z troch najlacnejších ponúk dostupných na trhu. Predávajúci oznámi Kupujúcemu svoj zámer dať si spracovať znalecký posudok bezodkladne po doručení výzvy na podanie ponuky pri zadávaní zákazky na dodanie Tovaru podľa tejto Rámcovej dohody. Tento znalecký posudok musí byť predložený Kupujúcemu najneskôr do 7 (sedem) dní od doručenia výzvy na podanie ponuky pri zadávaní zákazky na dodanie Tovaru podľa tejto Rámcovej dohody Predávajúcemu.
6. Ak znalecký posudok preukáže, že aktuálny priemer maximálnych jednotkových cien za dodávku Tovaru, ktorá má byť predmetom objednávky, určená z troch najlacnejších ponúk dostupných na trhu je rovnaký alebo vyšší ako maximálne jednotkové ceny Tovaru určené podľa Prílohy č. 2, Strany dohody sa dohodli, že vstupnou hodnotou ponuky na účely vystavenia objednávky budú maximálne jednotkové ceny Tovarov podľa Prílohy č. 2.
7. Ak znalecký posudok preukáže, že aktuálny priemer maximálnych jednotkových cien za dodávku Tovaru, ktorá má byť predmetom objednávky, určeného z troch najlacnejších ponúk dostupných na trhu je nižší ako maximálne jednotkové ceny v Prílohe č. 2 alebo, ak Predávajúci nepredloží v lehote ustanovenej podľa bodu 9. tohto Článku Rámcovej dohody znalecký posudok Kupujúcemu, je Predávajúci povinný ponúknuť Kupujúcemu jednotkové ceny Tovaru podľa Prílohy č. 2 za maximálne jednotkové ceny v súlade s bodom 8. tohto Článku Rámcovej dohody.
8. Predpokladané množstvo Tovaru, ktoré Kupujúci kúpi od Predávajúceho v súlade s touto Rámcovou dohodou a objednávkami je určené v Prílohe č. 1.
9. Strany dohody sa dohodli, že v prípade, ak bude jednotková cena dodaného ekvivalentného náhradného Tovaru vyššia ako jednotková cena Tovaru v zmysle Prílohy č. 2, Predávajúci je povinný fakturovať jednotkovú cenu Tovaru v zmysle Prílohy č. 2. V prípade, ak bude jednotková cena ekvivalentného dodaného Tovaru nižšia ako jednotková cena Tovaru z výkazu výmer v zmysle Prílohy č. 2, predávajúci je povinný fakturovať cenu nižšiu a teda cenu preukázanú.

### Článok 7

### Platobné podmienky a fakturácia

1. Fakturácia bude uskutočnená až po dodaní Tovaru, za ktorý prislúcha Predávajúcemu cena alebo jej časť podľa tejto Rámcovej dohody, a to po prevzatí príslušného Tovaru na základe preberacieho protokolu podľa Článku 8 tejto Rámcovej dohody. Podkladom pre vystavenie faktúry zo strany Predávajúceho bude kópia preberacieho protokolu, ktorý bude neoddeliteľnou prílohou príslušnej faktúry.
2. Faktúra musí obsahovať náležitosti podľa všeobecne záväzných právnych predpisov, ako aj odvolávku na číslo tejto Rámcovej dohody, číslo objednávky, ITMS kód projektu (ak sa uplatňuje), popis Tovaru, IBAN a bankové spojenie v zmysle Rámcovej dohody, pričom prílohu bude tvoriť kópia preberacieho protokolu. Ak faktúra nebude obsahovať všetky údaje, alebo ak bude obsahovať nesprávne údaje, alebo ak neobsahuje ako prílohu kópiu preberacieho protokolu, Kupujúci je oprávnený takúto faktúru vrátiť Predávajúcemu spolu s označením nedostatkov, pre ktoré bola vrátená. V tomto prípade, lehota splatnosti faktúry začne plynúť doručením opravenej, doplnenej a/alebo správne vystavenej faktúry Kupujúcemu.
3. Lehota splatnosti každej faktúry je na základe vzájomnej dohody Strán dohody dohodnutá na 60 (šesťdesiat) kalendárnych dní odo dňa jej riadneho doručenia Kupujúcemu vzhľadom na to, že predmet Rámcovej dohody je spolufinancovaný z prostriedkov európskych štrukturálnych a investičných fondov. Dojednanie dlhšej lehoty na splnenie peňažného záväzku bolo medzi Stranami dohody dohodnuté v súlade s ustanovením § 340b ods. 1 Obchodného zákonníka a v súlade so systémom financovania predmetu Rámcovej dohody.
4. Faktúra sa považuje za uhradenú dňom odpísania fakturovanej sumy z účtu Kupujúceho.

### Článok 8

### Čas plnenia, dodacie podmienky

1. Predávajúci je povinný dodať Tovar do miesta plnenia najneskôr do 20 (dvadsať) pracovných dní od prijatia objednávky. V prípade potreby inej lehoty dodania Tovaru, bude táto lehota uvedená priamo v objednávke. Predávajúci sa zaväzuje Kupujúcemu oznámiť čas dodávky Tovaru do miesta plnenia najneskôr jeden pracovný deň pred predpokladaným dňom dodania. V opačnom prípade Kupujúci nie je povinný prevziať predmet zákazky v deň dodania, ale až nasledujúci pracovný deň. Náklady spojené s odmietnutím prevzatia vopred neoznámenej dodávky predmetu zákazky znáša Predávajúci.
2. Miestom dodania Tovaru sú strediská Kupujúceho podrobne vymedzené v Prílohe č. 4.
3. Predávajúci odovzdá Tovar na základe dodacieho listu riadne zabalený, jeho prevzatie sa uskutoční fyzickým prevzatím, ak to jeho povaha dovoľuje, kontrolou množstva a kvality dodaného Tovaru a podpísaním preberacieho protokolu oprávnenými osobami Predávajúceho a Kupujúceho. V preberacom protokole bude uvedené presné množstvo a druh dodaného Tovaru, vyjadrenie, či dodávka Tovaru je úplná a či pri prevzatí Tovar zodpovedal požiadavkám podľa Prílohy č. 1 a objednávky. V preberacom protokole Kupujúci vyznačí riadne dodanie Tovaru. V prípade vád, sa tieto vyznačia v preberacom protokole aj s uvedením prípadnej náhradnej lehoty na dodanie Tovaru, pričom tento Tovar môže byť podkladom fakturácie až po odstránení vád dodávky Tovaru.

1. Vlastnícke právo k dodanému Tovaru prechádza na Kupujúceho dňom dodania a prevzatia Tovaru Kupujúcim s vyznačením riadneho dodania Tovaru.

### Článok 9

### Sankcie

1. Kupujúci je oprávnený požadovať od Predávajúceho zmluvnú pokutu vo výške 5 000,- EUR (päťtisíc eur) v prípade porušenia ktoréhokoľvek z ustanovení uvedeného v Článku 3 bod 3. až 12. tejto Rámcovej dohody Predávajúcim.

1. Kupujúci je oprávnený požadovať od Predávajúceho zmluvnú pokutu vo výške 10 000,- EUR (desaťtisíc eur) v prípade porušenia ktoréhokoľvek z ustanovení uvedeného v Článku 3 bod 16. a 17. tejto Rámcovej dohody Predávajúcim.
2. Ak je Predávajúci v omeškaní so splnením povinností podľa Článku 8 bod 1. tejto Rámcovej dohody, je Kupujúci oprávnený požadovať od Predávajúceho zmluvnú pokutu vo výške 0,05 % z ceny objednaného Tovaru, s ktorého dodávkou je v omeškaní, a to za každý aj začatý deň omeškania
3. Kupujúci je oprávnený od Predávajúceho v prípade vadného plnenia požadovať vrátenie zaplatenej ceny za takto dodaný Tovar a zároveň je oprávnený od Predávajúceho požadovať zmluvnú pokutu vo výške 10 % z ceny jednotlivého kusu alebo balenia, nespĺňajúceho dohodnuté parametre a vlastnosti.
4. Kupujúci je oprávnený domáhať sa náhrady škody presahujúcej zmluvnú pokutu. Zmluvnú pokutu je Kupujúci oprávnený jednostranne započítať proti pohľadávke Predávajúceho zo zaplatenia príslušnej faktúry.
5. Zmluvná pokuta a/alebo náhrada škody je splatná do 15 (pätnástich) kalendárnych dní odo dňa doručenia písomnej výzvy na jej zaplatenie.
6. V prípade omeškania Kupujúceho s úhradou faktúry v dohodnutej lehote, je Predávajúci oprávnený účtovať si úroky z omeškania vo výške určenej príslušným právnym predpisom, a to zo sumy dlžnej ceny podľa faktúry, ktorá zo strany Kupujúceho nebola včas uhradená.

### Článok 10

### Doručovanie

1. Akékoľvek oznámenia, a ostatná nevyhnutná alebo dobrovoľná korešpondencia, uskutočnená v súlade s touto Rámcovej dohodou (ďalej len „**Oznámenia**“ v príslušnom gramatickom tvare), bude vykonaná v písomnej podobe.
2. S ohľadom na dôležitosť, Oznámenia môžu byť doručované nasledovným spôsobom:
	* 1. Osobne,
		2. kuriérom,
		3. doporučenou poštou.
3. Pre účely tejto Rámcovej dohody, Oznámenia budú považované za doručené dňom:
4. potvrdenia doručenia adresátom alebo dňom odmietnutia prevzatia Oznámenia, ak sú doručované osobne,
5. potvrdenia doručenia adresátom alebo dňom odmietnutia prevzatia Oznámenia, ak sú doručované kuriérom,
6. potvrdenia doručenia adresátom alebo dňom odmietnutia prevzatia Oznámenia, ak sú doručované doporučenou poštou.
7. V prípade akýchkoľvek pochybností o doručení Oznámenia sa Oznámenie bude považovať za doručené 3. (tretím) kalendárnym dňom odo dňa jeho vrátenia odosielajúcej Strane dohody, a to aj vtedy, ak sa Strana dohody, ktorej je Oznámenie adresované, o nedoručení Oznámenia nedozvie.

### Článok 11

### Spoločné a záverečné ustanovenia

1. Táto Rámcová dohoda nadobúda platnosť dňom podpisu oboma Stranami dohody.
2. Predávajúci berie na vedomie, že táto Rámcová dohoda je povinne zverejňovanou zmluvou v zmysle ustanovenia § 5a zákona č. 211/2000 Z. z. o slobodnom prístupe k informáciám a o zmene a doplnení niektorýchzákonov (zákon o slobode informácií) v znení neskorších predpisov).
3. Rámcová dohoda nadobúda účinnosť dňom nasledujúcim po dni jej zverejnenia v Centrálnom registri zmlúv vedenom Úradom vlády Slovenskej republiky na webovom sídle http://www.crz.gov.sk (ustanovenie § 47a ods. 1 zákona č. 40/1964 Zb. Občiansky zákonník v znení neskorších predpisov). Ak sa do 3 (troch) mesiacov od uzavretia Rámcovej dohody Rámcová dohoda nezverejní, platí, že k uzavretiu Rámcovej dohody nedošlo (ustanovenie § 47a ods. 4 zákona č. 40/1964 Zb. Občiansky zákonník v znení neskorších predpisov.
4. Strany dohody vyhlasujú, že osoby, ktoré za nich túto Rámcovú dohodu podpisujú, sú plne oprávnené a spôsobilé na takéto konanie, ktoré platne a účinne zaväzuje tú Stranu dohody, za ktorú tieto osoby konajú.
5. Táto Rámcová dohoda nahrádza všetky doterajšie rokovania a dohovory medzi Stranami dohody, pokiaľ ide o predmet tejto Rámcovej dohody.
6. Strany dohody vyhlasujú, že táto Rámcová dohoda je uzatvorená v súlade s právnym poriadkom Slovenskej republiky a žiadna jej časť neporušuje žiadne práva a oprávnené záujmy 3. (tretích) osôb.
7. Táto Rámcová dohoda je vyhotovená v 8 (ôsmych) identických rovnopisoch, pričom
6 (šesť) rovnopisov je určených pre Kupujúceho a 2 (dva) rovnopisy sú určené pre Predávajúceho.
8. Každé ustanovenie tejto Rámcovej dohody sa, pokiaľ je to možné, interpretuje tak, že je účinné a platné podľa platných právnych predpisov. Pokiaľ by však niektoré ustanovenie tejto Rámcovej dohody bolo podľa platných právnych predpisov nevymožiteľné alebo neplatné, bude neúčinné iba v rozsahu tejto nevymožiteľnosti alebo neplatnosti a ostatné ustanovenia tejto Rámcovej dohody budú i naďalej záväzné a v plnom rozsahu platné a účinné. V prípade takejto nevymožiteľnosti alebo neplatnosti budú Strany dohody v dobrej viere rokovať, aby sa dohodli na zmenách alebo doplnkoch tejto Rámcovej dohody, ktoré sú potrebné na realizáciu jej zámerov z hľadiska tejto nevymožiteľnosti alebo neplatnosti.
9. Strany dohody sa zaväzujú, že vyvinú maximálnu snahu o riešenie všetkých sporov vyplývajúcich alebo súvisiacich s touto Rámcovou dohodou zmierlivou cestou.
10. Strany dohody vyhlasujú, že spory, ktoré vzniknú na základe alebo v súvislosti s touto Rámcovou dohodou alebo právnym vzťahom s Rámcovou dohodou založeným, sa budú riešiť pred vecne a miestne príslušným súdom v Slovenskej republike.
11. Ak záväzkový vzťah vyplývajúci z tejto Rámcovej dohody, s ohľadom na právne postavenie Strán Dohody, nespadá pod vzťahy uvedené v ustanovení § 261 Obchodného zákonníka, Strany Dohody vykonali v súlade s ustanovením § 262 ods. 1 Obchodného zákonníka voľbu práva a podpisom tejto Rámcovej dohody výslovne súhlasia, že ich záväzkový vzťah vyplývajúci z tejto Rámcovej dohody sa riadi Obchodným zákonníkom tak, ako to vyplýva zo záhlavia tejto Rámcovej dohody.
12. Zmeny alebo doplnky tejto Rámcovej dohody je možné robiť len vo forme písomných a očíslovaných dodatkov k tejto Rámcovej dohode podpísanými obidvomi Stranami dohody a v súlade so  Zákonom o verejnom obstarávaní.
13. Strany dohody vyhlasujú, že si túto Rámcovú dohodu prečítali, jej obsahu porozumeli a vyhlasujú, že táto Rámcová dohoda vyjadruje ich vážnu, slobodnú a určitú vôľu, a že nebola uzatvorená v tiesni ani za nápadne nevýhodných podmienok.
14. Neoddeliteľnou súčasťou tejto Rámcovej dohody sú jej prílohy, a to:

Príloha č. 1: Zoznam požadovaného tovaru a predpokladané množstvá spotreby

Príloha č. 2: Ponuka Predávajúceho – štruktúrovaný rozpočet ceny Rámcovej dohody

Príloha č. 3: Zoznam subdodávateľov a podiel subdodávok

Príloha č. 4: Miesta dodania predmetu zákazky

V Bratislave dňa .................... V xxx dňa ........................

Za Kupujúceho: Za Predávajúceho:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Slovak Business Agency**

Mgr. Martin Holák, PhD.

generálny riaditeľ